Predkladacia správa

Predkladaný materiál je informáciou o priebehu a výsledkoch oficiálnej návštevy ministerky zahraničných vecí Macedónskej republiky Ilinky Mitrevy v Slovenskej republike dňa 18.októbra 2001. Jeho zmyslom je podať stručný prehľad o výsledkoch a záveroch rokovaní.
Dňa 18. októbra 2001 uskutočnená návšteva ministerky zahraničných vecí Macedónskej republiky Ilinky Mitrevy bola jej prvou oficiálnou návštevou Slovenskej republiky. 
Pri tejto príležitosti bola prijatá prezidentom SR R. Schusterom, podpredsedom Národnej rady SR P. Hrušovským, rokovala s ministrom zahraničných vecí SR E. Kukanom a ministrom hospodárstva SR Ľ. Harachom.
Na programe rokovaní boli otázky bilaterálnej spolupráce v politickej, hospodárskej, konzulárnej a kultúrno-vzdelávacej oblasti.
Stretnutia ministerky zahraničných vecí Macedónskej republiky so slovenskými partnermi potvrdili narastajúci trend vzájomného intenzívneho politického dialógu, predpokladom ktorého je i fakt, že SR a MaR majú príbuzné základné politické ciele, vrátane strategických zahraničnopolitických priorít. Rozhovory možno jednoznačne hodnotiť ako otvorené, vecné a konštruktívne.
	Z rokovaní jednoznačne vyplynula potreba zintenzívniť vzájomnú hospodársku spoluprácu, ktorej vzorom by mohol byť práve úspešný politický dialóg.